
ועדת החוקה, חוק ומשפט 
 22/11/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 476>
 מישיבת ועדת החוקה, חוק ומשפט 
 יום שלישי, כ"ה בחשון התשע"ב (22 בנובמבר 2011), שעה 9:00
<סדר היום:>
<1. תקנות הפטנטים (נוהלי הלשכה, סדרי דין, מסמכים ואגרות), התשע"א-2011>
<2. תקנות הפטנטים (הארכת תקופת הגנה - סדרי דין בבקשה לצו, בהתנגדות לצו ובבקשה לביטול) (תיקון), התשע"א-2011>
נכחו:

<חברי הוועדה:> 
דוד רותם – היו"ר
אורי מקלב

אברהם מיכאלי
<מוזמנים:> 
אסא קלינג

- ראש רשות הפטנטים, משרד המשפטים
עמיר הרן

- עוזר ליועץ המשפטי, משרד המשפטים
שמרית גולן

- עו"ד ייעוץ וחקיקה, משרד המשפטים

נעמה דניאל

- משפטנית, משרד המשפטים

מיכל שמואלי

- עו"ד, רשות התאגידים

מיכל חכמי

- יו"ר אגודת עורכי הפטנטים בישראל

טל בנד


- שותף במשרד ש.הורוביץ, משרד עו"ד

דניאל פייגלסון

- עו"ד ועו"פ, וכן מנהל בלוג בנושא פטנטים

ניסים אוג'ר

- משמר חברתי

סימונה רמוביץ

<ייעוץ משפטי:>
נעמה מנחמי
<מנהלת הוועדה:>
דורית ואג
<קצרנית פרלמנטרית:>
יפעת קדם
<תקנות הפטנטים (נוהלי הלשכה, סדרי דין, מסמכים ואגרות), התשע"א-2011>
היו"ר דוד רותם:
תקנות הפטנטים (נוהלי הלשכה, סדרי דין, מסמכים ואגרות), התשע"א-2011.
<עמיר הרן:>
שתי התקנות שנמצאות לאישורכם היום הן חלק ממהלך רוחבי של תיקון הוראות ההצמדה למדד באגרות משרד המשפטים. בוועדה הזאת שר המשפטים הגיש 6 תקנות לאישור, כאשר 4 מתוכן אושרו כבר בחודש יולי. יש עוד שתי תקנות שהן לאישור היום. המטרה של התיקון היא אחידות באופן ההצמדה למדד כדי לחסוך עבודה ברשות..
היו"ר דוד רותם:
המדד יהיה גם על הגבייה הבלתי חוקית?
נעמה מנחמי:
כן, כרגע לפי איך שזה כתוב בתקנות.
עמיר הרן:

לא הבנתי את השאלה.

היו"ר דוד רותם:
אתם גובים אגרת פרסום ומפרסמים? הייתה פה התחייבות של המנכ"ל שלכם להפסיק לגבות ולהחזיר את הכסף. אני שומע שלא הפסקתם לגבות ואתם לא מחזירים את הכסף. 
<עמיר הרן:>
זה שני חלקים שונים. לעניין הפסקת הגבייה. בזמנו, לפני שהחוק תוקן, חזרנו להדפיס את היומן המודפס בהתאם להוראת המנכ"ל. לאחר שהחוק תוקן לפי העמדה המשפטית - כמו שאני מבין אדוני יודע עליה - גובים את האגרות עבור הפרסום שנעשה היום, כלומר הדפסת היומן שנמשכת.  כיוון שבכל מקרה יש את עלויות הפקת ועריכת היומן..
היו"ר דוד רותם:
האם יש תקנות כאלו שקובעות שאפשר לעשות את זה ולגבות את האגרה הזאת?
עמיר הרן:
התקנות קובעות אגרת פרסום. הפרסום ביומן הפטנטים, שהוא היום יומן אלקטרוני, עדיין מתפרסם.  הפרסום כדין הוא פרסום ביומן. 

היו"ר דוד רותם:

תגיד למנכ"ל שלך שזאת הפעם האחרונה שהוא מצליח לסכם איתי משהו ומקבל.. 
<עמיר הרן:>
אני אתן את החצי השני. החצי השני הוא ההתחייבות של המנכ"ל לגבי התקופה שבה היה פער בין אופן הפרסום ובין אופן גביית האגרות. לזה המנכ"ל התחייב. אנחנו עדיין בוחנים את ההתחייבות הזאת. אם נגיע למסקנה שצריך להחזיר אנחנו נחזיר, כמו שהמנכ"ל אמר. אני חושב שאדוני עוד יופתע לראות שהמנכ"ל מתכוון לעמוד במה שהוא אמר לגבי התקופה שבה הפרסום היה צריך להיות.
היו"ר דוד רותם:
הסיכום שלי עם המנכ"ל היה שמרגע שאני מעביר את החוק עד שלא תהיה החלטה אחרת או תקנות אחרות לא יגבו אגרת פרסום. זה היה הסיכום. בפרוטוקול הוא מופיע.

עמיר הרן:

אנחנו יכולים לבדוק את העסק.
שמרית גולן:
אני לא יכולה לדעת מה סוכם ביניכם בפגישה המאוחרת יותר. אני יודעת מה נמסר לי.
היו"ר דוד רותם:
אני מדבר על פרוטוקול.
שמרית גולן:
התחייבנו גם להעביר כמה שיותר מהר מערך אגרות מתוקן וביטול של אגרות הפרסום. היום בשעה 10:00 יש דיון בוועדת האגרות בכל האגרות החדשות, כאשר מיד אחר כך זה יועבר לוועדה לאישור.
היו"ר דוד רותם:
כמה זמן זה כבר מאז?
שמרית גולן:
זה עבר בצורה הכי מהירה שאפשר.
היו"ר דוד רותם:
בינתיים לא גובים. כשאין אגרות ואין תקנות לא גובים.
שמרית גולן:
אנחנו חושבים שיש בסיס משפטי לגביית אגרות הפרסום.
נעמה מנחמי:
על סמך מה?

היו"ר דוד רותם:
חבל שלא אמרתם לי את זה בצורה כל כך החלטית לפני שתיקנתי לכם את החוק.
שמרית גולן:

כתבנו לך.
היו"ר דוד רותם:

לא הייתם צריכים את תיקון החוק.
שמרית גולן:
החוק לא נועד להסדיר את אגרות הפרסום. חוק הפרסום באתר האינטרנט לא נועד להסדיר את אגרות הפרסום.
היו"ר דוד רותם:
אם הייתה לכם חוות דעת משפטית שאפשר לפרסם את זה כך לא הייתי צריך לתקן את החוק. חבל שלא אמרתם לי את זה, הייתי משאיר אתכם עם חוות הדעת שלכם. ראיתי חוות דעת הפוכה אצלכם.
שמרית גולן:
אני מדברת על הבסיס המשפטי לגביית אגרות הפרסום בתקופת הביניים.

נעמה מנחמי:
אני לא הצלחתי להבין משפטית. יש תיקון מאוחר וספציפי שעובר סעיף סעיף בחוק ומוחק באופן מאוד מפורש והחלטי בכל מקום שהיה כתוב אגרת פרסום, בכל מקום שהיה כתוב תיגבה אגרת פרסום, בכל מקום שהיה כתוב ישלם המבקש אגרת פרסום. מכוח מה עומדת חוות הדעת המשפטית?

שמרית גולן:
זה לא מדויק. מה שנמחק הוא המשפטים שהתייחסו למה שנאמר שיפורסם על חשבון המבקש.
-היו"ר דוד רותם:

אין שום בעיה, הבנתי אתכם. נמשיך.
נעמה מנחמי:
התקנות הראשונות לפנינו הן תקנות שנוגעות להצמדה למדד. לכאורה מדובר בעניין יחסית טכני. התיקון בנוהלי הלשכה, סדרי דין, מסמכים ואגרות מבקש למחוק את המילה "וב-1 ביולי" בסעיף 6א, ולהחליף את הביטוי שלפני החודש בהגדרות של "המדד החדש" ו"המדד היסודי" בחודש נובמבר, כשהכוונה היא הצמדה פעם בשנה למדד, לא פעמיים בשנה כפי שהיה עד עכשיו. 

בתקנות הפטנטים (הארכת תקופת הגנה – סדרי בבקשה לצו, בהתנגדות לצו ובבקשה לביטול), בסעיף 7(ג) יימחק הביטוי "וב-1 ביולי". בהגדרות "המדד החדש" ו"המדד היסודי" יימחק" הביטוי "לאחרונה לפני יום השינוי" ויוחלף בביטוי "בחודש נובמבר שקדם ליום השינוי";
עמיר הרן:
השינויים המהותיים הם לטובת הציבור. צריך להדגיש שבהתאם לנוסח הקיים רק שעלה המדד התקנות היו מתעדכנות כלפי מעלה, כאשר אם ירד המדד התקנות לא היו מתעדכנות. בהתאם להחלטה הרוחבית של המשרד, אם בשנה מסוימת המדד ירד התקנות ירדו בהתאמה. גם זה חשוב להגיד פה. אני רואה שבתקנות הארכת תקופת הגנה נשמטה הוראת המעבר שהייתה צריכה להיות פה. מכיוון שהתקנות האלו בשונה מהתקנות הקודמות נעשו על בסיס מדד נובמבר, כלומר המדד האחרון שקדם לינואר, אז בשינוי הראשון ב-1 בינואר הזה צריך לעשות את העדכון על בסיס 11 חודשים. אנחנו עוברים בהארכת תקופת הגנה להצמדה ממדד אוקטובר למדד אוקטובר, כאשר מדד אוקטובר מפורסם בנובמבר. פה החלפנו את הגדרת המדד החדש והמדד היסודי מהמדד שפורסם לאחרונה לפני יום השינוי למדד שפורסם בחודש נובמבר. בינואר של 2011 כבר בוצעה ההצמדה עד מדד נובמבר, לכן צריכה להיות כאן הוראת מעבר.
היו"ר דוד רותם:
אני לא בטוח שאתם יכולים להוסיף פה הוראת מעבר. כל התקנות האלו צריכות אישור של שר האוצר.
עמיר הרן:
זה עניין טכני.
היו"ר דוד רותם:
אני לא מכיר נושאים טכניים אצלכם. אצלי עכשיו הכל מהותי. אתם רוצים לשנות את התקנות האלו? תביאו לי את אישור שר האוצר. יכול להיות שהוא בבניין, הוא מוכן לעשות לכם.. תביאו את האישור ממנו.
עמיר הרן:
מקסימום זה יהיה בלי.
היו"ר דוד רותם:

זה לא מקסימום, זה יהיה בלי.
נעמה מנחמי:
בינואר האחרון כבר תיקנת?
<עמיר הרן:>
בינואר ההצמדה בוצעה לפי התקנות הנוכחיות ממדד נובמבר עד מדד נובמבר.
נעמה מנחמי:
מה זאת אומרת הנוכחיות? לא המתוקנות, לא מה שמוצע.
עמיר הרן:
לא מתוקנות. ההצמדה בתקנות הארכת תקופת הגנה בניגוד לתקנות האחרות הן ממדד נובמבר למדד נובמבר, לכן זה אומר שהתקנות הוצמדו כבר עד למדד שהיה ידוע בדצמבר. אם אנחנו עכשיו מכניסים את התקנות החדשות זה אומר שלכאורה צריך לעשות הצמדה ממדד נובמבר שנה שעברה למדד נובמבר הזה. זה יוצא הצמדה של חודש כפול. זה בלתי אפשרי.

נעמה מנחמי:
מה הייתה הוראת ה..? יש לכם נוסח?

היו"ר דוד רותם:
בלי אישור של שר האוצר אני לא עושה שום שינוי בתקנות.

נעמה מנחמי:

 לפני שהוועדה מאשרת אני רוצה להתעכב בתקנות הפטנטים (נוהלי הלשכה, סדרי דין, מסמכים ואגרות). יש את רשימת האגרות שבתוספת השנייה לפי תקנה 6. בתוספת השנייה כתוב בפרט הראשון: "עם הגשת בקשה לפטנט לפי סעיף 11א לחוק ועד 50 התביעות הראשונות שבבקשה -  1064 שקלים. ה-1064 שקלים כוללים את אגרת הפרסום?
<עמיר הרן:>
אגרת הפרסום זה פרט 14.
נעמה מנחמי:
את פרט 14 ראיתי. למיטב הבנתי, על אגרת הגשת בקשה לפטנט משלמים 950 שקלים. אם האגרה כאן היא 1064 שקלים.. או שזה נובע מההצמדה ממהלך השנים?
קריאה:

זאת הצמדה.
<עמיר הרן:>
כן.
נעמה מנחמי:
האם יש בתקנות משהו למעט אגרת הפרסום ב-14 שכתובה באופן כללי? האם יש כאן עוד פרט שנוגע לאגרת הפרסום ברשומות?
שמרית גולן:
בתקנות הנוכחיות יש הרבה תקנות שמתייחסות לגביית אגרה תמורת פרסום.
נעמה מנחמי:
אני חושבת שאנחנו יכולים לאשר את זה אם עמדת הוועדה היא שהתיקון שהיא ביצעה היה שאגרת הפרסום ברשומות לא כפופה כרגע.
<עמיר הרן:>
אגרת הפרסום ברשומות לא נקבעת לפי התקנות האלו. היא גם לא מוצמדת.
היו"ר דוד רותם:
אם אגרת הפרסום מופיעה בתקנות האלו אני לא אאשר את התקנות.
<עמיר הרן:>
היא מופיעה בדרך ההפניה. כתוב אגרת פרסום, כשאז הסכום הוא מהפרסום שההודעה מתפרסמת מזמן לזמן ברשומות. זה לא קשור להצמדה.
נעמה מנחמי:
השאלה שלי אם למעט פרט 14 באחד הסעיפים האחרים יש משהו שכולל את אגרת הפרסום. 
שמרית גולן:
את הסכום שלו? אין אמירה לגבי הסכום.
נעמה מנחמי:
זה פשוט לא כתוב באופן שבו זה כתוב בחוק. זה כתוב בניסוחים אחרים, לכן לא ברור לי אם יש פה איזה פרט שבחובו יש איזו שהיא אגרת פרסום שמבחינתנו לא תקפה. לא נוכל לאשר את התקנות כשהן כוללות פרטים שהם לא תקפים כרגע. 

ז'קלין ברכה:

אגרת הפרסום מופיעה רק בסעיף 14. היא לא כלולה בשום סעיף אחר.

נעמה מנחמי:

אתה רוצה להמתין עם..?

היו"ר דוד רותם:

אם הם רוצים להביא את אישור שר האוצר.
<עמיר הרן:>
אנחנו נבקש לאשר את התקנות כמו שהן. אם נראה שבלתי אפשרי בגלל שאין אישור, הרי שהתקנות נכנסות לתוקף רק אם השר יחתום. יכול להיות שאנחנו נשהה את..

היו"ר דוד רותם:
יש הבדל בין שר האוצר לשר המשפטים. אתה צריך את האישור של שר האוצר כדי להכניס את ההוראה הזאת, כי התקנות האלו הן תקנות שכפופות להסכמת שר האוצר.
<עמיר הרן:>
חשבתי לבקש את הסכמתה האדיבה של הוועדה להוראת המעבר.
היו"ר דוד רותם:
הוועדה לא יכולה לאשר בלי אישור של השר.
עמיר הרן:
לעניות דעתי התנאים המצטברים צריכים להתקיים כאשר השר חותם. זה לשיקול דעת הוועדה, איך שאדוני ימצא לנכון.
היו"ר דוד רותם:
אני לא אאשר. 

עמיר הרן:

זה עניין טכני.

היו"ר דוד רותם:

יכולים להיום גם דברים טכניים. אני לא מאשר לכם גם דברים טכניים. איתכם למדתי שאי אפשר לסכם מה זה דברים טכניים.  כל מה שקשור לרשות הפטנטים זה מהותי. 
<עמיר הרן:>
אנחנו נבקש לאשר את התקנות בנוסח שלהן. התקנות יהיו רק עם חתימת שר המשפטים. אם נראה שיש בעיה בלבצע את זה בלי הוראת המעבר, אז או שנשהה את הפרסום ונבצע על בסיס מדד דצמבר.. זה עניין ממש טכני.

היו"ר דוד רותם:
אם זה רק דבר טכני לא תהיה לכם בעיה, יתנו לכם חוות דעת משפטית.
<עמיר הרן:>

אנחנו עובדים לפי החוק בכל דבר.

היו"ר דוד רותם:
אני יודע שאתם עובדים לפי החוק, אבל את החוק מפרשים לכם חוות דעת משפטיות. פרסמתם שנים באינטרנט, גביתם אגרות, הכל בסדר. הייתה לכם חוות דעת משפטית. אני מאשר לכם את התקנות.
<תקנות הפטנטים (הארכת תקופת הגנה - סדרי דין בבקשה לצו, בהתנגדות לצו ובבקשה לביטול) (תיקון), התשע"א-2011>
היו"ר דוד רותם:

תקנות הפטנטים (הארכת תקופת הגנה – סדרי דין בבקשה לצו, בהתנגדות לצו ובבקשה לביטול). 
נעמה מנחמי:

כפי שהקראתי התיקון כאן הוא אותו תיקון, שינוי של ההצמדה למדד מפעמיים בשנה לפעם בשנה לפי מדד נובמבר. הקראנו את הסעיף. אני אבקש לבדוק שהאגרות שמופיעות בתוספת – אגרות בקשה ואגרות הארכה – לא כוללות שום דבר שנוגע לאגרת פרסום.
<עמיר הרן:>
אין פרסום בתקנות.
היו"ר דוד רותם:

אני מאשר את התקנות.

<הישיבה ננעלה בשעה 09:25.>
